तमघैला भरि - भरि अनलहुँ (कविता)
मिथिला देखए गेल छलहुँ,
हम बहुते मिथिला देखलहुँ ।
 एक सिक्का लए गेल रही,
तमघैला भरि - भरि अनलहुँ । ।
 ब्राम्हण केर मिथिला हम देखल,
आ हरिजन केर मिथिला ।
 सिक्ख ईसाई मुसलमान केर,
बौद्ध - जैन केर मिथिला ।
 पढ़ुआ केर मिथिला हम देखल,
मुरूखक देखल मिथिला ।
 गामक मिथिला अलगे भाखल,
शहरक अलगे मिथिला ।
 भारत केर मिथिला सेहो देखल,
आ नेपालक सेहो देखलहुँ ।
 एक सिक्का लए गेल रही,
तमघैला भरि - भरि अनलहुँ । ।
 बेतिया, मोतीहारी, वैशाली,
सीतामढ़ी आ शिवहर ।
 पुर दुहु संग मुजफ्फर ।
 किशनगंज, पुर्णिञा, अररिया,
बेगूसराय खगड़िया ।
 बीच कौशिकी अछि सुपौल,
मधेपुराक संग सहरसा ।
 कटिहारक मिथिला देखल,
हर घाटक पानिकेँ चिखलहुँ ।
 एक सिक्का लए गेल रही,
तमघैला भरि - भरि अनलहुँ । ।
 दानवीर कर्णक धरती जे,
अंगक क्षेत्र रमणगर ।
 ततहु देखल मिथिला माएक,
आँचर केर छाँह मनोहर ।
 बाबाधाम ओ आस-पास केर,
देखल अलगे मिथिला ।
 मिथिलापुत्रक संग बसल,
अगनित प्रवासमे मिथिला ।
 भारत ओ विश्वक हर कोणा,
अलगे मिथिला देखलहुँ ।
 एक सिक्का लए गेल रही,
तमघैला भरि - भरि अनलहुँ । ।
 मिथिला केर हर रूप मनोहर,
सुन्नर छवि अभिराम ।
 कहाँ केओ छल श्रेष्ठ आ दोसर,
दीन - हीन सन्तान ।
 जतऽ कतहु जे छथि मैथिल,
से राखथु अप्पन मान ।
 आ प्रवास केर क्षेत्रक सेहो,
देथु उचित सम्मान ।
 भारत ओ नेपालमे अलगे,
मिथिला केर माँगकेँ देखलहुँ ।
 एक सिक्का लए गेल रही,
तमघैला भरि - भरि अनलहुँ । ।
 06 JUNE 2015 कऽ प्रकाशनार्थ "मिथिला दर्शन" केर सम्पादकीय कार्यालयकेँ प्रेषित ।
 मैथिली पाक्षिक इण्टरनेट पत्रिका "विदेह" केर 193म अंक (01 जनबरी 2016) (वर्ष 9, मास 97, अंक 193) मे प्रकाशित । 